#

**ИНФОРМАЦИЯ**

**ЗА ДЕЙНОСТТА НА ИНСПЕКТОРАТА В МИНИСТЕРСТВО НА**

**ЗЕМЕДЕЛИЕТО ПРЕЗ 2021 Г.**

Инспекторатът на Министерство на земеделието е на пряко подчинение на министъра и осигурява изпълнението на контролните му функции върху дейността на структурните звена (27 бр. дирекции в Министерството) и на второстепенните разпоредители с бюджет към министъра, в т. ч. към 31.12.2021 г. – 28 областни дирекции „Земеделие” и 11 изпълнителни агенции, служби, центрове и 3 почивни бази.

Основните функции и дейността на Инспектората са регламентирани в чл. 46 от Закона за администрацията, чл. 14 от Устройствения правилник на МЗХГ (приет с ПМС № 260 от 14.10.2019 г., обн., ДВ, бр. 82 от 18.10.2019 г.) и Наредбата за структурата и минималната численост на инспекторатите, реда и начина за осъществяване на дейността им и взаимодействието със специализираните контролни органи.

В изпълнение на нормативно определените функции, Инспекторатът извършва планови и извънпланови проверки на структури, дейности и процеси в министерството и във второстепенните разпоредители с бюджет към министъра на земеделието.

 Общият брой на извършените от Инспектората през 2021 г. планови и извънпланови проверки е 60 бр. За резултатите от проверките са изготвени 59 бр. доклади и 1 бр. становище във връзка с образувано производство за установяване на конфликт на интереси.

**Годишни цели на Инспектората**

Дейността на Инспектората на МЗХГ през 2021 г. беше насочена към постигане на следните цели, заложени в утвърдения Годишен план за дейността на Инспектората на МЗХГ за периода 01 януари - 31 декември 2021 г.:

- Предотвратяване и отстраняване на нарушения при осъществяване дейността на администрацията и спазването на законите, подзаконовите и вътрешноведомствените актове за организация на работа в Министерството и във второстепенните разпоредители с бюджет;

 - Предотвратяване на корупционни прояви и ограничаване на корупционния риск в дейността на администрацията на Министерството и на второстепенните разпоредители с бюджет;

 - Укрепване административния капацитет на Инспектората чрез повишаване на професионалните знания и умения на служителите.

**Планиране на дейността на Инспектората**

В съответствие с разпоредбите на чл. 46, ал. 7 от Закона за администрацията и Глава трета, Раздел ІІІ „Планиране на дейността на инспекторатите“ от Наредбата за структурата и минималната численост на инспекторатите, реда и начина за осъществяване на дейността им и взаимодействието със специализираните контролни органи са разработени и утвърдени от министъра на земеделието, храните и горите Стратегически план за дейността на Инспектората в МЗХГ за периода 2021 г. – 2024 г. и Годишен план за дейността на Инспектората на МЗХГ за периода от 01.01.2021 г. до 31.12.2021 г. (утвърден на 07.12.2020 г.). В Годишния план са определени годишните цели на Инспектората и конкретни дейности за постигането им. Като Приложение №1 към Годишния план за дейността на Инспектората е разработен Оперативен план, в който са разписани дейностите, задачите, сроковете за извършване на проверките, както и индикатори за измерване на изпълнението.

В Годишния план за дейността на Инспектората за 2021 г. са планирани общо 33 бр. тематични проверки, разпределени по дейности и срокове за изпълнение. Всички дейности и проверки, включени в Годишния план за 2021 г. са изпълнени.

 **Изпълнение на Годишен план за дейността на Инспектората на МЗХГ за периода 01 януари - 31 декември 2021 г.**

* По дейност: Мониторинг на изпълнение на препоръки, дадени в доклади на Инспектората от извършени през 2020 г. проверки.

В Оперативния план за дейността на Инспектората за 2021 г. са планирани и извършени три проверки във връзка с осъществяване на контрол за изпълнение на препоръките, дадени в доклади на Инспектората от извършени през 2020 г. проверки. Едната проверка обхваща изпълнение на препоръки от две областни дирекции по безопасност на храните (ОДБХ), една проверка за изпълнение на препоръките от областна дирекция „Земеделие“ и една – от изпълнителна агенция. При проверката в двете ОДБХ е констатирано, че две от направените препоръки в доклад от 2020 г. не са изпълнени. Не са наложени дисциплинарни наказания на трима служители, като изпълнителният директор на Българска агенция по безопасност на храните (БАБХ) е представил аргументи за причините, поради които не е потърсена дисциплинарна отговорност. Втората неизпълнена препоръка е относно извършване на проверка на официалния контрол на конкретно посочени животновъдни обекти. Предвид констатираното в мониторинговия доклад, отново е дадена препоръка за извършване проверка на официалния контрол по отношение на животновъдните обекти, визирани в докладите. От БАБХ е изпълнена препоръката, като е представена информация за извършени проверки на 6 бр. животновъдни обекти на територията на ОДБХ - София и ОДБХ - Сливен.

При извършената проверка в Изпълнителна агенция е констатирано, че от общо дадени 7 бр. препоръки, една препоръка за изготвяне на Тарифа за таксите, събирани от Агенцията не е изпълнена. Веднъж е преминала съгласувателна процедура в Министерството по проекта на Постановление за изменение и допълнение на Тарифа на таксите, които се събират от тази Агенция, отразени са направените забележки, но към момента все още не е приключила.

При извършената мониторингова проверка в ОДЗ е установено, че всички препоръки, дадени в три бр. доклади на Инспектората от 2020 г. са изпълнени.

* По дейност: Предоставяне на административни услуги

 По тази дейност в Оперативния план за дейността на Инспектората за 2021 г. са планирани и извършени 3 бр. проверки относно спазване изискванията на Наредбата за административното обслужване (НАО) при предоставяне на административни услуги в една изпълнителна агенция и две областни дирекции „Земеделие“.

Резултатите от проверките са обективирани в доклади, в които е отразено изпълнението на разпоредбите на НАО. При всичките три проверки има констатирано непълно и неточно прилагане на всички разпоредби относно предоставянето на административни услуги. Дадени са общо 41 бр. препоръки за отстраняване пропуски и несъответствия с нормативните разпоредби при осъществяване на административното обслужване. От проверените структури е предоставена информация за изпълнението на препоръките. Може да се направи обобщен извод, че дадените препоръки са изпълнени от проверените структури. В една от проверените ОДЗ *(проверката е приключила м. декември 2021 г.)* малка част от препоръките са в процес на изпълнение, предвид обстоятелството, че са свързани с финансови разходи, каквито към момента не е възможно да бъдат извършени. Изпълнението им ще бъде финализирано след приемане на Бюджет 2022 г.

* По дейност:Административен контрол по спазване на изискванията на Наредбата за организацията и реда за извършване на проверка на декларациите и за установяване на конфликт на интереси

 В Оперативния план за дейността на Инспектората за 2021 г. са планирани 2 бр. проверки в две областни дирекции „Земеделие“ във връзка с прилагане разпоредбите на Закон за предотвратяване на корупцията и за отнемане на незаконно придобитото имущество (ЗПКОНПИ) и Наредбата за организацията и реда за извършване на проверка на декларациите и за установяване на конфликт на интереси (НОРИПДУКИ). За резултатите от проверките са изготвени 2 бр. доклади до министъра. И при двете проверки са констатирани неточности и несъответствия при прилагането на разпоредбите на Закона и Наредбата.

 Предвид констатациите и изводите в докладите са дадени общо 32 бр. препоръки към проверените областни дирекции „Земеделие“ за изпълнение на определени разпоредби на ЗПКОНПИ и НОРИПДУКИ. От ОДЗ са предприети действия за изпълнението на всички препоръки в докладите.

* По дейност: Предотвратяване на корупционни прояви и ограничаване на корупционния риск в дейността на администрацията на МЗХГ и второстепенните разпоредители с бюджет

 По тази дейност в Оперативния план за дейността на Инспектората за 2021 г. са планирани следните проверки:

**-** проверка относно спазване срока по чл. 38, ал. 1, т. 2 от ЗПКОНПИ за подаване на декларации по чл. 35, ал. 1, т. 2 от ЗПКОНПИ от задължените лица;

 - проверка относно спазване срока по чл. 38, ал. 1, т. 1 и чл. 39 от ЗПКОНПИ за подаване на декларации по чл. 35, ал. 1, т. 2 и т. 4 от ЗПКОНПИ от задължените лица – планирани 12 бр. проверки;

- проверка относно спазване срока по чл. 36, ал. 1, и чл. 39 от ЗПКОНПИ за подаване на декларации по чл. 35, ал. 1, т. 1 и т. 3 от ЗПКОНПИ от задължените лица – планирани 12 бр. проверки.

От Инспектората са извършени всичките планирани 25 бр. проверки по тази дейност.

Извършена е планова проверка относно спазване на срока, посочен в чл. 3, ал. 4, т. 2 от НОРИПДУКИ (чл. 38, ал. 1, т. 2 от ЗПКОНПИ), за подаване на ежегодните декларации за имущество и интереси по чл. 35, ал. 1, т. 2 от Закона. При проверката е установено, че всички задължени лица по чл. 1, ал. 2, т. 1-4 от Наредбата, които следва да подават декларации по чл. 35, ал. 1, т. 2 от ЗПКОНПИ пред министъра на земеделието, храните и горите са изпълнили задължението си и са подали ежегодна декларация в срока по чл. 3, ал. 4, т. 2 от Наредбата.

От Инспектората са извършени 12 бр. планови проверки за изпълнение на задължението от новоназначените служители в административните звена на Министерството за спазване на сроковете за подаване на декларации по чл. 35, ал. 1, т. 2 и т. 4 от ЗПКОНПИ. За резултатите от проверките са изготвени 12 бр. доклади, одобрени от министъра. При проверките е установено, че има 4 бр. декларации за имущество и интереси по чл. 35, ал. 1 т. 2 от ЗПКОНПИ, подадени от задължени лица, попадащи в обхвата на §2, ал. 1, т.1-4 от ДР на ЗПКОНПИ, извън законоустановения срок. Имената на неподалите в срок декларации се публикуват на официалната интернет страница на Министерството в Списък на задължените лица, неподали в срок декларации по чл. 35, ал. 1 от ЗПКОНПИ.

Извършени са 12 бр. проверки за изпълнение изискванията на чл. 3, ал. 7 от НОРИПДУКИ относно спазване на срока, посочен в чл. 36, ал. 1 от ЗПКОНПИ, за подаване на декларациите по чл. 35, ал.1, т. 1 от ЗПКОНПИ и за наличие или липса на несъвместимост. За резултатите от проверките са изготвени 12 бр. доклади, които са одобрени от министъра. При проверките е установено, че има 6 бр. декларации за несъвместимост по чл. 35, ал. 1, т. 1 от ЗПКОНПИ, подадени от задължени лица (по чл. 6, ал. 1, т. 47 от ЗПКОНПИ и по §2, ал. 1, т. 2 от ДР на Закона) извън законоустановения срок. Имената на неподалите в срок декларации се публикуват на официалната интернет страница на Министерството.

По дейност *„Предотвратяване на корупционни прояви и ограничаване на корупционния риск в дейността на администрацията на МЗХГ и второстепенните разпоредители с бюджет“* освен планираните проверки, в Годишния план е заложено и изпълнение на задължения, свързани с Националната стратегия за превенция и противодействие на корупцията в Република България 2021 – 2027 г. - изготвяне на Антикорупционен план в системата на МЗХГ за 2021 г. и отчитане изпълнението на планираните антикорупционни мерки за 2020 г.

В изпълнение изискванията на чл. 6, ал. 5 от Насоките за съставянето на антикорупционни планове, тяхното съдържание и одобряването им, от Инспектората са предприети действия за събиране и обобщаване на информация от всички структури в системата на МЗХГ относно изпълнението на мерките от Антикорупционния план в системата на МЗХГ за 2020 г. Изготвен е Отчет за изпълнението на мерките от Антикорупционния план в системата на МЗХГ за 2020 г., който след одобрение от министър е публикуван на официалната интернет страница на Министерството.

От работна група, определена със Заповед №РД09-87/29.01.2021 г. и с активното участие на Инспектората е изготвен и утвърден от министъра на земеделието, храните и горите Антикорупционен план в системата на Министерство на земеделието, храните и горите за 2021 г., който е публикуван на официалната интернет страница на Министерството.

От Инспектората са предприети действия за изготвяне на отчет за изпълнение на мерките от Антикорупционния план за 2021 г. през първото шестмесечие на годината, в съответствие с чл. 6, ал. 5 от Наредбата. От всички дирекции и всички ВРБ е изискано да представят информация относно изпълнението на мерките, заложени в Антикорупционния план за 2021 г., относими към ръководената от тях административна структура за първото шестмесечие на годината. След обобщаване на представената информация е изготвен Шестмесечен отчет за изпълнението на мерките от Антикорупционния план в системата на МЗХГ за 2021 г., който след утвърждаването му от министъра, е публикуван на интернет страницата на Министерството. С писмо №91-125/06.08.2021 г., ръководителите на всички структурни звена в системата на Министерството са уведомени, че Шестмесечния отчет за изпълнението на Плана е публикуван на официалната страница на МЗХГ. Посочена е необходимостта от извършване преглед на планираните мерки и степента на тяхното изпълнение, като през второто шестмесечие на годината вниманието да бъде насочено към цялостното изпълнение на мерките, предложени и включени в Плана. Отбелязана е необходимостта, след преценка на възможностите, да се предприемат действия за ефективно прилагане принципа на ротация, залегнал в част от мерките.

* По Административни дейности

По тази дейност в Оперативния план за дейността на Инспектората за 2021 г. беше планирано изготвяне на доклад до министъра на земеделието, храните и горите за отчитане на дейността на Инспектората на МЗХГ за 2020 г., съгласно чл. 46, ал. 8 от Закона за администрацията.

Предвид горецитираната разпоредба е изготвен и одобрен Годишен доклад за дейността на Инспектората през 2020 г.

* По дейност: Координация и взаимодействие с Главния инспекторат към МС

В Оперативния план за дейността на Инспектората за 2021 г. беше планирано изготвяне на доклад за отчитане на дейността на Инспектората на МЗХГ за 2020 г., съгласно чл. 46, ал. 9 от Закона за администрацията. Планираната дейност е изпълнена. В съответствие с разпоредбата на чл. 21 от Наредба за структурата и минималната численост на инспекторатите, реда и начина за осъществяване на дейността им и взаимодействието със специализираните контролни органи, с писмо от 15.02.2020 г. до Главния инспекторат са изпратени копие на Годишен доклад за дейността на Инспектората през 2020 г. и Справка за дейността на Инспектората на МЗХГ за 2020 г.

През 2021 г. от Главния инспекторат са препратени по компетентност 4 бр. сигнали, по които от Инспектората на Министерство на земеделието са предприети необходимите действия.

Инспекторатът е изпратил 3 бр. сигнал по компетентност до Главния инспекторат.

* „Повишаване на професионалните знания и умения на служителите от Инспектората“

За постигането на тази цел е заявено участие на служители от Инспектората в обученията, провеждани от Института по публична администрация, чрез включване в Годишния план за обучение на служителите от МЗХГ през 2021г.

Планираните обучения са проведени, осем служители oт Инспектората са преминали 15 бр. обучения по девет теми.

**Извънпланови проверки**

 През отчетния период Инспекторатът е извършил 27 бр. извънпланови проверки в Министерството и във второстепенните разпоредители с бюджет към министъра, от които:

 - 25 бр. проверки са извършени по реда на АПК и съгласно изискванията на Раздел VІ „Ред и начин за извършване на проверките. Докладване“ от Наредбата за структурата и минималната численост на инспекторатите, реда и начина за осъществяване на дейността им и взаимодействието със специализираните контролни органи. От тях: 15 бр. проверки са извършени във връзка с постъпили сигнали; 2 бр. проверки - по инициатива на министъра на земеделието, храните и горите; 1 бр. проверка – по искане на заместник-министър на земеделието, храните и горите; 6 бр. проверки – по искане на Прокуратурата; 1 бр. проверка – във връзка с писмо от Главния инспекторат към Министерския съвет. В 3 бр. от извършените извънпланови проверки съвместно със служителите от Инспектората са участвали и служители от дирекция „Политики по агрохранителната верига“ и дирекция „Животновъдство“.

 - 2 бр. извънпланови проверки са извършени по реда на ЗПКОНПИ и Наредбата за организацията и реда за извършване на проверка на декларациите и за установяване конфликт на интереси, като от тях: 1 бр. проверка за установяване на конфликт на интереси по отношение на служител в Министерството и 1 бр. проверка за съответствие на данните, съдържащи се в декларациите по чл. 35, ал. 1, т. 2 от ЗПКОНПИ, подадени от същия служител.

 Във връзка с образувано производство за установяване на конфликт на интереси е изготвено становище за установено наличие на конфликт на интереси по отношение на служител в Министерството, което е одобрено от министъра. В становището са дадени 3 бр. предложения във връзка с установеното при проверката. Министърът се е произнесъл със заповед за наличието на конфликт на интереси на служителя. Извършена е и проверка за съответствие на данните, съдържащи се в декларациите по чл. 35, ал. 1, т. 2 от ЗПКОНПИ, подадени от същия служител, при която е констатирано, че декларираните от служителя данни съответстват на информацията, съдържаща се в електронните регистри, бази данни и други информационни масиви, до които Инспекторатът има достъп, както и на получената информация по реда на чл. 13, ал. 7 и ал. 8 от НОРИПДУКИ.

През 2021 г. в Инспектората са постъпили общо 176 броя сигнали, от които:

- По реда на АПК са постъпили 160 бр. сигнали. По петнадесет от тях са извършени извънпланови проверки, за резултатите от които са изготвени доклади до министъра и отговори до подателите. На основание чл. 112 от АПК, 122 бр. сигнали са препратени за разглеждане от съответните компетентни структури. Четири сигнала са приключени по реда на чл. 124, ал. 1 *(Сигнали, подадени повторно по въпрос, по който има решение, не се разглеждат, освен ако са във връзка с изпълнение на решението или се основават на нови факти и обстоятелства),* по 2 бр. сигнали не е образувано производство на основание чл. 111, ал. 4 от АПК *(Не се образува производство по анонимни предложения или сигнали, както и по сигнали, отнасящи се до нарушения, извършени преди повече от две години)*. По 11 бр. сигнали, след извършено предварително проучване, са изготвени отговори до сигналоподателите. Шест сигнала са архивирани, поради недостатъчно данни, които да бъдат проверени и непредоставена, изисканата допълнителна информация.

- По смисъла на ЗПКОНПИ са постъпил 16 бр. сигнали, като 10 бр. от тях са препратени за разглеждане от съответните компетентни структури. Във връзка с един сигнал, препратен по компетентност от КПКОНПИ до Инспектората, е изпратен отговор до Комисията, че в случая не може да се образува производство по установяване на конфликт на интереси по отношение на лицето, тъй като не попада в обхвата на проверяваните от постоянната комисия лица по §2, ал. 1, т. 1 - 4 от ДР на ЗПКОНПИ. Предвид разпоредбата на чл. 6, ал. 6 и чл. 7 от НОРИПДУКИ, 5 бр. сигнали са оставени без разглеждане и са предадени за архив.

 В резултат на извършените планови и извънпланови проверки от Инспектората са дадени общо 153 бр. препоръки с указани срокове за отстраняване на констатираните пропуски и нарушения. От Инспектората са дадени 10 бр. препоръки за търсене на дисциплинарна отговорност от служители във ВРБ. Наложени са 5 бр. дисциплинарни наказания, от които; „Уволнение“ – 1бр. – главен експерт в общинска служба по земеделие (ОСЗ); - „Забележка“ – 1 бр. – старши специалист в ОСЗ; - „Понижение в по-долен ранг за срок от 6 месеца до 1 година“ - 3 бр., от които на началник на ОСЗ – 2 бр. и на главен експерт в ОСЗ – 1 бр.

Инспекторатът е направил 16 бр. препоръки за изготвяне или изменение на вътрешноведомствени актове. Дадени са също 5 бр. препоръки за извършване на допълнителни проверки от компетентни структурни звена в системата на Министерството.

 В Инспектората се поддържат Регистър на подадените пред министъра декларации за несъвместимост и декларации за промяна на декларирани обстоятелства в декларациите за несъвместимост от лицата, заемащи висши публични длъжности, посочени в чл. 6, ал.1 от ЗПКОНПИ и Регистър на подадените пред министъра декларации по чл. 35, ал.1 от ЗПКОНПИ от лицата, посочени в § 2, ал. 1, т. 1 - т. 4 от ДР на ЗПКОНПИ. На интернет страницата на Министерството, в рубрика „Антикорупция“, Инспекторатът поддържа в актуално състояние публични регистри на декларациите по чл. 35, ал. 1 от ЗПКОНПИ, отговарящи на изискванията на чл. 4, ал. 2 от НОРИПДУКИ, в т.ч. списък на лицата, които не са подали декларации в срок.